
Samarbeidsavtale mellom Studentparlamentet HIST og studentutvalgene ved HIST

1. Innledning

Denne samarbeidsavtalen fastsetter rammene for samarbeidet mellom Studentparlamentet HIST og de sju studentutvalgene ved HIST, og omfatter intensjoner for holdning til samarbeid, samt konkrete tiltak.

1.1
Hvorfor Dynamisk samarbeid

Studentdemokratiet har til tider vært preget av at de ulike organene har oppfattet seg, til dels med rette, som autonome enheter, til tross for at samarbeidet ofte har vært tilpasset én hierarkisk organisasjon. Dette har skapt uavklarte gråsoner og uenighet om kompetanse- og ansvarsområder. Dette har ført til frustrasjon, uklare kommunikasjonslinjer med HiSTs sentralledelse og indre splid i studentdemokratiet.

1.2
Utdyping av dynamisk samarbeid

Dynamisk samarbeid er et nytt begrep innenfor studentdemokratiet ved HiST. Det innebærer en nyorientering mot et mer hierarkisk samarbeid. Organene knyttet til avtalen vil arbeide tettere sammen og optimalisere sine kompetanseområder. Studentparlamentet skal tilstrebe en integrert saksgang sammen med studentutvalgene, fremfor en differensiert saksgang med tilhørende overlapping og dobbeltarbeid.

1.3
Rolleforståelse

Studentparlamentet er det øverste lovpålagte studentdemokratiske organet ved HiST. Avgjørelser fattet av Studentparlamentet er endelige, og skal respekteres av alle studentpolitiske organer omfattet av avtaleverket. Dette avhenger av at de relevante studentutvalgene har vært involvert i det dynamiske samarbeidet.

Studentutvalgene ligger nærmere fagmiljøenes kunnskaper og egenart. Disse verdiene bør utnyttes på best mulig måte for å øke studentenes gjennomslagskraft.

Studentutvalgene står fritt til å jobbe med egne saker så lenge de ikke bryter med de formelle linjene.

1.4 Forutsetninger

Dynamisk samarbeid forutsetter en stor grad av åpenhet, koordinering og tillit mellom Studentparlamentet og studentutvalgene. 

· Studentparlamentet må aksepteres som det overordnede studentpolitiske organet. Når vedtak er fattet i Studentparlamentet etter felles behandling skal dette vedtaket respekteres av alle involverte parter.

· Studentutvalgene skal ha en reell medvirkning i beslutningsprosessene i saker som angår dem.

· Studentparlamentets forpliktelser ovenfor studentutvalgene må synliggjøres.

· Det må etableres noen enkle mekanismer for å sikre at studentutvalgenes meninger kommer klart til uttrykk i Studentparlamentets saksbehandling og møter.

1.5
Forventet virkning

Det overordnede målet med det dynamiske samarbeidet er å styrke studentdemokratiets gjennomslagskraft og innflytelse mot de organene det jobber opp mot. Forslaget er ment å øke den samlede kunnskapen og forståelsen ved å utnytte de synergiene som ligger uutnyttet i dagens system. Studentdemokratiet bør samle kreftene mot et felles mål heller enn indre splid.

2. Tiltak

2.1 SLUM

Studentparlamentets innkaller til møte i SLUM hver 14 dag for Studentparlamentets og studentutvalgenes ledelse. Dette møtet er ment å være et styringsverktøy for det dynamiske samarbeidet. Partene er likeverdige og møteledelsen går på rundgang. Dersom en av partene ønsker en spesifikk sak behandlet skal den behandles i eget møte hvor de berørte parter møter. Disse møtene er også åpne for de andre studentutvalgene dersom de ønsker å møte.

Møtene skal være koordinerende, løsningsorienterte og fremtidsrettede og danne grunnlag for den gjensidige respekt og tillit det dynamiske samarbeidet er avhengige av. Partene av denne avtalen plikter å informere åpent om det pågående arbeidet. Det skal i dette møtet bestemmes hvilke saker som skal behandles i fellesskap, med vedtak i Studentparlamentet som formål. Ved uenighet om ansvarsområder skal SLUM bestemme de rette fora for saksbehandling.

Dersom et studentutvalg ønsker å ta formell kontakt med sentraladministrasjonen eller politisk ledelse ved HIST i politiske saker, skal SLUM informeres i forkant.

Det føres ikke offentlige referat fra SLUM.

2.2 
Studentparlamentet

Vedtak fattet av Studentparlamentet etter et dynamisk samarbeid er endelige og respekteres av alle involverte parter.

· Dersom ett eller flere studentutvalg har vesentlige kommentarer til en Studentparlamentetsak, skal disse komme frem som eget punkt i sakspapirene.

· Høringer fra studentutvalgene skal legges ved saksdokumentene til Studentparlamentets møter. 

· Studentparlamentets ledelse skal i SLUM redegjøre for sitt arbeid, i tråd med intensjonene i dynamisk samarbeid, og innhente kompetanse fra Studentutvalgene i sin saksbehandling. Dersom SLUMt finner det ønskelig bør Studentparlamentet ta med saksbehandlere fra studentutvalgene.

· Studentparlamentet skal koordinere møtet og forberede studiedirektør/rektorat på saker fra Studentutvalgene.

· I de saker studentutvalgene jobber opp mot sentraladministrasjon eller politisk ledelse, skal Studentparlamentet videresende korrespondanse de mottar angående saken til de respektive studentutvalg.

· Der Studentparlamentets ledelse arrangerer formøter for sine delegater til StudentensLandsforbund skal studentutvalgenes ledere også delta.

· Studentparlamentets ledelse skal møte på SU-møter

2.3
Studentutvalgene

· Studentutvalgenes ledelse skal i SLUM redegjøre for hvordan de kan bidra til Studentparlamentets arbeid, med kunnskap og saksbehandlere.

· Studentutvalgene skal på SLUM redegjøre for arbeidet sitt. Der SLUM finner det ønskelig å løfte sakene opp et nivå, behandler de dem sammen med Studentparlamentet.

· Saker som behandles gjennom prinsippene for dynamisk samarbeid bør behandles i studentutvalgene underveis. 

· Studentutvalgene respekterer Studentparlamentets avgjørelser i de sakene som har vært behandlet i fellesskap.

· Studentutvalgene skal som i dag levere høringsuttalelser til de aktuelle avdelingene når de blir invitert til det.

· Studentutvalgene skal kunne bruke SLUM/Studentparlamentet ledelse til å innhente informasjon angående de saker de respektive studentutvalg arbeider med.

· Studentutvalgenes ledelse skal møte på Studentparlamentetsmøter  

3. Ikrafttredelse og revisjon

Avtalen trer i kraft umiddelbart.

Avtalen skal revideres dersom en av partene ønsker det.

Avtalen er vedtatt og godkjent i de respektive utvalgene.

